
REFERAT DE APROBARE  

privind participarea la selecția de proiecte culturale sesiunea II/2025 

pentru co-finanțare AFCN, pentru punerea în valoare  a Castelului de Apă 

și a Cetății Medievale a Severinului
Palatul Culturii „Teodor Costescu”, asumându-și misiunea de promovare, valorificare și de vitalizare culturală a municipiului Drobeta Turnu Severin, ca instituție de cultură ce administrează patrimoniul cultural material și imaterial, mobil și imobil, precum și monumentele istorice: Cetatea Medievală a Severinului, Castelul Artelor și Clădirea Teatrului, își propune continuarea dezvoltării creative și inovative prin proiecte culturale. Având deja o dinamică de activitate pe proiecte culturale foarte bună,  în doar cinci ani de participare la competiția AFCN a obținut finanțare pentru 15 proiecte culturale. Astfel, în anul 2019, prin co-finanțare AFCN, s-au implementat două proiecte culturale: proiectul ,,Impact”- un proiect de start-up pentru o nouă strategie turistică, având un caracter experimental, cu scopul de a dezvolta interesul tinerei generații pentru păstrarea și valorificarea patrimoniului cultural și proiectul „FotoKaleh” - un proiect tipic de valorificare inovativă a patrimoniului imaterial al unei insule dispărute, de reactivare a unor informații și a unui conținut istoric. 

În anul 2020 s-a realizat proiectul „Orașul și Apa” prin care s-a urmărit reactivarea amprentei istorice a monumentului prin reconstituirea imersivă a vechii tehnologii de filtrare și de distribuire a apei pentru consumul curent al orașului (funcția inițială a monumentului) și proiectul „Octogon. 8 colțuri cu povești digitale despre Cetatea Severinului” prin care s-a aplicat pentru prima oară în peisajul cultural din regiunea de sud-vest a țării conceptul de ”digital storytelling” în valorificarea și prezentarea unui obiectiv de patrimoniu - cetatea medievală din Drobeta Tr. Severin. 

În anul 2021 s-a continuat revalorizarea Castelului de Apă prin alte două proiecte co-finanțate AFCN: „3 Inele”, prin realizarea unei expoziții ce povestește publicului din ce este constituit eco-sistemul Dunării în zona Severinului și cum acesta a creat o anumită structură și compoziție a comunității locale din perspectivă antropologică, de diversitate culturală și de mediu și proiectul „HUB-Atitudine. Muzeul-hub de atitudine în valorificarea patrimoniul cultural severinean”  prin care etajul 1 al Castelului de Apă este transformat într-un spațiu colaborativ, unde beneficiarii se pot întâlni, având la dispoziție o serie de resurse (arhivă digitală, cele 3 expoziții, tehnologie) necesare documentării, interpretării, expunerii și incubării de proiecte culturale și curatoriale de valorizare a patrimoniului local și regional.

În anul 2022, au fost implementate patru proiecte culturale: „Muzeul de jos în sus”, un proiect de expoziție socială și comunitară care reflectă istoria orașului văzută prin viețile oamenilor obișnuiți și neobișnuiți din Drobeta Turnu Severin; „Istoria de sub ziduri. – expoziție cu 10 obiecte istorice iconice descoperite aici, scanate 3D și prezentate publicului cu ajutorul unei scenografii de ambient care exploatează decorul natural al cetății; „(Ne) Ocupăm (cu) Cetatea Severinului” - 37 de adolescenți din Drobeta Turnu Severin au participat la atelierele de storytelling, de scriere creativă, de curatoriat și de arheologie demonstrativă în cadrul taberei creative organizate la Cetatea medievală a Severinului, beneficiind de îndrumarea unor formatori specialiști în domeniile respective; „GEO” - realizarea unei expoziții temporare dedicate personalității marelui regizor român Geo Saizescu în spațiul de la parter al Castelului Artelor. 

În prima sesiune pe anul 2023, Palatul Culturii a obținut finanțare pentru alte două proiecte culturale, ce au fost implementate în 2023. Este vorba despre proiectele „2 SCENE” și „Apa din instalații”, proiecte care au fost implementate de Palatul Culturii Teodor Costescu, în perioada  martie-septembrie 2023 și proiectul cultural denumit „URME”, co-finanțat de AFCN sesiunea II/2023, prin care, utilizând metode contemporane, am semnalat situri urbane ca parte a istoriei literare şi culturale a oraşului. Pe harta U.R.M.E. a Drobetei Turnu-Severin este marcat un traseu cultural urban complex, unde sunt identifica diferite obiective cu semnificație literară, istorică, artistică

Obiectivul principal al Palatului Culturii „Teodor Costescu” pentru monumentele sale de patrimoniu a rămas neschimbat, la fel și strategia de acțiune, obținând finanțare AFCN în sesiunea I/2024, pentru alte două proiecte culturale, aflate în curs de implementare: primul proiect, intitulat „O poveste rezistentă la timp. Istoria vie a Cetății Severinului”, este o continuare a celui anterior intitulat ”Istoria de sub ziduri” prin care am anunțat intenția de-a dezvolta o ”școală” de storytelling și de producții digitale în interiorul Cetății Severinului. Cel de-al doilea proiect, denumit „La un click de istorie. ”Aperitive” digitale crossover”, este o continuare a proiectului URME, prin care se dorește realizarea unui video-ghid care să cuprindă istoria obiectivelor de patrimoniu aflate în proprietatea Primăriei Municipiului Drobeta Turnu Severin și administrare de Palatul Culturii Teodor Costescu, respectiv Cetatea Medievală a Severinului, Castelul de Apă, acest video ghid urmând a fi accesată cu ajutorul telefoanelor de tip smartphone prin scanarea unui cod QR afișat în diferite puncte din cele două obiective. 
La sesiunea I/2025 de selecție proiecte, Palatul Culturii Teodor Costescu a obținut finanțare AFCN pentru proiectul cultural„Docu-replică. Istoria unei cetăți în versiunea on/off the record”, care urmărește valorizarea patrimoniului  imaterial al Cetății Medievale a Severinului, prin producția unui film documentar despre istoria cetății; urmând a fi implementar în cursul anului 2025.
La sesiunea II/2025 de selecție proiecte, Palatul Culturii Teodor Costescu va participa pentru obținerea de cofinanțare AFCN cu încă două proiecte culturale: primul proiect intitulat „Turnul Tech. Imersiuni și croieli digitale pe rotund”, urmărește valorizarea patrimoniului imaterial al Castelului de Apă, printr-o proiecție imersivă al cărui fir narativ mixează o serie de imagini din eco-sistemul Dunării și din repertoriul vizual al fostei insule Ada Kaleh, structurate într-o scenografie cu un puternic impact senzorial și vizual. Valoarea co-finanțării din partea Palatului Culturii Teodor Costescu este de 35.326 lei.

Cel de-al doilea proiect cultural, intitulat „Dincolo de ruine – inelul de lut (Behind the Ruins – the Potery Ring)”, urmărește punerea în valoare a patrimoniului imaterial al Cetății Medievale a Severinului, prin realizarea unei producții audio-video bazată pe datele istorice ale Cetății Medievale. Valoarea co-finanțării din partea Palatului Culturii Teodor Costescu este de 35.000 lei.
Ca urmare, vă propunem spre aprobare proiectul de Hotărâre a Consiliului Local privind participarea la selecția de proiecte culturale în sesiunea II/2025, pentru co-finanțare AFCN a celor două proiecte culturale: „Turnul Tech. Imersiuni și croieli digitale pe rotund și „Dincolo de ruine – inelul de lut (Behind the Ruins – the Potery Ring)”,” pentru punerea în valoare a Castelului de Apă și a Cetății Medievale a Severinului, monumente de patrimoniu categoria A ale Municipiului Drobeta Turnu Severin.

   Inițiator proiect,

     Primar,

       Marius Vasile SCRECIU                                                


